May: duhet bërë më tepër për t'iu kundërvënë agjencisë GRU
Paralajmërimi erdhi pas identifikimit nga hetuesit të dy agjentëve të agjencisë GRU të dyshuar si përgjegjës për helmimin e ish agjentit të dyfishtë Sergei Skripal dhe vajzës së tij.
Kamerat e vëzhgimit kanë kapur në video arritjen e dy shtetasve rusë në aeroportin Gatwick të Londrës më 2 mars. Pasaportat e tyre kanë emrat Alexander Petrov dhe Ruslan Boshirov, por policia beson se emrat janë të rremë. Kamerat e sigurisë ndjekin udhëtimin e tyre në një hotel në lindje të Londrës - dhe pastaj në qytetin Salisbury, ku policia thotë se ata kanë aplikuar agjentin nervor Novichok në derën kryesore të shtëpisë së ish agjentit të dyfishtë Sergei Skripal. Ata janë parë këtu, pranë vendbanimit të tij të dielën më 4 mars, ditën kur Skripali dhe vajza e tij Julia u gjetën gjysmë të vetëdijshëm në qendër të qytetit. Dy të dyshuarit u larguan nga aeroporti Heathrow po atë mbrëmje për në Rusi. Duke njoftuar parlamentin të mërkurën, kryeministrja Theresa May tha se shërbimet britanike të sigurisë i kishin identifikuar burrat si agjentë të agjencisë ruse të spiunazhit GRU. GRU-ja e Rusisë mendohet të ketë luajtur një rol kyç në aneksimin e Krimesë në vitin 2014; hakerimin e emaileve të Komitetit Kombëtar Demokratik në Shtetet të Bashkuara; dhe një përpjekje për grusht shteti në Malin e Zi. thotë eksperti Andrew Foxall. Sergei dhe Yulia Skripal u shëruan plotësisht, së bashku me një oficer policie, i cili u ekspozua ndaj agjentit nervor nga viktimat. Për të dyshuarit është lëshuar një autorizim evropian arresti. Por kushtetuta ruse ndalon ekstradimin e qytetarëve të saj. Në vend të kësaj, Britania dhe aleatët e saj duhet të marrin masa shtesë krahas atyre që u miratuan në kohën e helmimit, thotë analisti Foxall. Rusia thotë se emrat dhe fotografitë e dhëna "nuk nënkuptojnë asgjë për Moskën". Banorët e kryeqytetit u dukën mbështetës ndaj qëndrimit të qeverisë së tyre. Policia thotë se helmi Novichok u kontrabandua në Britani dhe u administrua duke përdorur këtë shishe të rreme parfumi. Një çift që gjeti shishen të hedhur dhe e mori në shtëpi, u shtrua në spital në qershor - një prej tyre, Dawn Sturgess, vdiq dhjetë ditë më vonë.